次韵鮮于學錄太一宮海棠
作者：慕容彥逢
朝代：宋

paragraphs: 巍巍樓觀神君宅，晝鎖眠魚斷人迹。
囂塵不到春自濃，海棠繞砌花如織。
日窺絳彩艷朝霞，露浥芳苞點靈液。
枝侵香霧拂桁梧，乘風欲鬭蜿虹赩。
都城三月賞花天，爭騁纖驪并赭白。
廣文官冷苦無悰，偶到殊庭欣有得。
嬌嬈初值欲開時，迴視羣葩澹無色。
許昌風雅譏少陵，玉壘繞山夸蜀客。
豈知移根古壽宮，瑶草華枝伴蕃殖。
雨餘濃麗應更妍，負賞牽吟心未息。